सूर्या की आंख बाल-बाल बची, वॉर्नर का दाएं हाथ वाला शॉट; 808 दिन बाद रोहित की फिफ्टी
MI vs DC IPL 2023 Moments | Right Hand David Warner Suryakumar Yadav, दिल्ली ने 10 ही बॉल में 5 विकेट गंवा दिए और कैच लेने की कोशिश में सूर्यकुमार की आंख पर बॉल लगी।
इंडियन प्रीमियर लीग (IPL) के रोमांचक मुकाबले में मुंबई इंडियंस ने दिल्ली कैपिटल्स को 6 विकेट से हरा दिया। जेसन बेहरनडॉर्फ, तिलक वर्मा और रोहित शर्मा मुंबई के हीरो रहे। वहीं दिल्ली से अक्षर पटेल ने 22 बॉल में फिफ्टी लगाई। मैच में लेफ्ट हैंड से बैटिंग करने वाले डेविड वॉर्नर ने राइटी बन कर बैटिंग की।
दिल्ली ने 10 ही बॉल में 5 विकेट गंवा दिए। कैच लेने की कोशिश में सूर्यकुमार की आंख पर बॉल लगी और टिम डेविड ने आखिरी बॉल पर डाइव लगाकर मुंबई को मैच जिता दिया। मैच के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. राइटी बने डेविड वॉर्नर
8वें ओवर की तीसरी बॉल ऋतिक शौकीन ने नो-बॉल फेंकी। अगली बॉल शौकीन ने शॉर्ट पिच फेंकी, लेफ्ट हैंड से बैटिंग करने वाले डेविड वॉर्नर ने बैकफुट पर राइट हैंड से शॉट खेला। बॉल सामने की ओर हवा में खड़ी हो गई। इस गेंद पर एक ही रन आया। वॉर्नर अंत में 47 गेंद पर 51 रन बनाकर आउट हुए।
2. सूर्यकुमार को आंख पर लगी बॉल 
पहली पारी में 17वें ओवर की चौथी बॉल जेसन बेहरनडॉर्फ ने शॉर्ट बॉल फेंकी। अक्षर पटेल ने लॉन्ग ऑन की ओर बड़ा शॉट खेला, बॉल सूर्यकुमार यादव की तरफ गई। सूर्या ने कैच लेने की कोशिश की, लेकिन बॉल उनके हाथ से निकलकर आंख पर लग गई। बैटर को इस गेंद पर 6 रन मिले।
3. 10 बॉल में गिरे 5 विकेट 
पहली पारी के 19वें ओवर में दिल्ली कैपिटल्स ने अपने 4 विकेट गंवा दिए। जेसन बेहरनडॉर्फ ने 3 विकेट निकाले, वहीं एक बैटर रन आउट हुआ। पहली और तीसरी बॉल पर बेहरनडॉर्फ ने अक्षर पटेल और डेविड वॉर्नर को आउट किया। चौथी बॉल पर कुलदीप यादव रन आउट हो गए, फिर आखिरी बॉल पर अभिषेक पोरेल भी कैच आउट हो गए।
18 ओवर खत्म होने के बाद दिल्ली का स्कोर 165/5 था, लेकिन 19 ओवर खत्म होने के बाद टीम का स्कोर 166/9 हो गया। आखिरी ओवर खत्म होने से पहले टीम 172 के स्कोर पर ऑलआउट भी हो गई। 20वें ओवर की चौथी बॉल पर राइली मेरिडिथ ने एनरिक नॉर्त्या को बोल्ड कर दिया। इस तरह दिल्ली ने 10 बॉल पर 7 रन बनाने में 5 विकेट गंवा दिए।
4. 808 दिन बाद रोहित की फिफ्टी
मुंबई के कप्तान रोहित शर्मा ने IPL में 808 दिन बाद फिफ्टी लगाई। उन्होंने आखिरी बार 23 अप्रैल 2021 को पंजाब किंग्स के खिलाफ 52 गेंदों में 63 रन की पारी खेली। उस पारी के बाद रोहित ने 24 पारियां खेलीं, लेकिन एक में भी 50 से ज्यादा का स्कोर नहीं बना सके। रोहित 65 रन बनाकर आउट हुए।
5. सूर्यकुमार यादव शून्य पर आउट 
मुंबई इंडियंस के स्टार बैटर सूर्यकुमार यादव लगातार तीसरे मैच में फ्लॉप रहे। वह पहली ही गेंद पर खाता खोले बगैर कैच आउट हो गए। सूर्या IPL के इस सीजन के 3 मैचों में 15 रन ही बना सके हैं।
सूर्या से पहले 16वें ओवर की पांचवीं बॉल पर मुकेश कुमार ने तिलक वर्मा को भी कैच आउट कराया था। इस तरह मुकेश ने 2 लगातार गेंदों पर विकेट लिए।
6. पोरेल ने लिया कैच ऑफ द मैच 
दूसरी पारी के 17वें ओवर में दिल्ली के अभिषेक पोरेल ने कैच ऑफ द मैच लिया। मुस्ताफिजुर रहमान ने ओवर की पांचवीं बॉल ऑफ साइड पर यॉर्कर फेंकी। बॉल रोहित शर्मा के बैट से लगकर थर्ड मैन की ओर जा रही थी। तभी दिल्ली के विकेटकीपर अभिषेक पोरेल ने अपने दाएं तरफ डाइव मारकर मारकर बेहतरीन कैच कर लिया। रोहित ने 45 बॉल पर 65 रन बनाए।
7. डेविड की डाइव से जीता मुंबई 
दूसरी पारी के आखिरी ओवर में मुंबई को 5 रन की जरूरत थी। टिम डेविड और कैमरून ग्रीन क्रीज पर थे। एनरिक नॉर्त्या की पहली बॉल पर एक रन आया। दूसरी और तीसरी बॉल डॉट रही। चौथी और पांचवीं बॉल पर एक-एक रन आया।
आखिरी बॉल पर 2 रन चाहिए थे। नॉर्त्या ने फुलर लेंथ बॉल फेंकी, डेविड ने लॉन्ग ऑन पर ड्राइव किया। फील्डर ने विकेटकीपर की ओर थ्रो किया, जहां कीपर ने स्टंप्स उखाड़ दिए। रीप्ले में नजर आया कि बैटर ने डाइव मारकर रन पूरा कर लिया था और मुंबई को 6 विकेट से जीत मिली।
अब देखें मैच के कुछ और इंटरेस्टिंग फोटोज...
